Vormsi

Vormsi, på svensk Ormsö, er en øy og en landkommune i det vestlige Estland. Øya ligger mellom Hiiumaa (Dagö) og Noarootsi (Nuckö) på det estiske fastlandet. Vormsi har fergeforbindelse til Rohuküla på fastlandet. Vormsi kommune har 389 innbyggere (1. januar 2019) og et areal på om lag 95 km². Kommuneadministrasjonen ligger i Hullo. Øya har vært bebodd minst siden 1200-tallet, for det meste av estlandssvensker. Den antas ofte å være en av Estlands eldste svenskebygder. Før siste verdenskrig var folketallet på øya oppe i 3 000. Under krigen flyktet de fleste estlandssvensker fra Ormsö og andre steder til Sverige. Noen få ble boende gjennom sovjettiden. Den svenske språkarven kan fremdeles sees i mange stedsnavn på Vormsi, som Hullo, Sviby, Söderby, Norrby, Diby, Rälby, Borrby, Kärrslätt, Saxby og Förby, som også er offisielle navn på estisk (se svenske stedsnavn i Estland). Øynavnet kommer av det norrøne mannsnavnet Orm. Den estlandssvenske uttalen var Ormse. Det estiske navnet er lånt fra det svenske, tilpasset estisk uttale. Maleren Olga Terri (1916–2011) malte en rekke landskapsmalerier herfra og fra øya Muhu. Bilder Litteratur Kanarbik, Madis, Ormsö. De estlandssvenska böndernas kamp mot godsägarna under 1700- och 1800-talet [Nordistica Tartuensia; 9] (Tartu, 2003) Beyer, Jürgen, 'Whom should one thank for a narrow escape? Lessons drawn from a perilous journey from Vormsi and Noarootsi to Finland in 1796', Pro Ethnologia 17 (2004), 175-95 Referanser Eksterne lenker Offisielt nettsted (en) Vormsi Parish – kategori av bilder, video eller lyd på Commons Ormsö hembygdsförenings nettsider (svensk)